Pernille Vermund (NB), 2023-11-23:
Danske familier betaler nu igen Europas højeste afgifter på el.
I en tid, hvor høje fødevarepriser og stigende renter på boligmarkedet gør det svært for mange at få økonomien til at hænge sammen, er det endnu en gang blevet dyrere at være dansker.
Men sådan behøver det ikke at være.
Statskassen bugner af penge, det økonomiske råderum er enormt.
Et oplagt sted at sætte ind er at sænke elafgiften.
Derfor har vi i Nye Borgerlige fremsat dagens beslutningsforslag, som vi håber at Folketinget og regeringen vil være åbne over for.
I sommer fortalte finansministeren, at hans ministerium havde fundet 16 mia. kr. ekstra i det såkaldte økonomiske råderum.
At sænke elafgiften til EU's minimumssats vil kun koste cirka en tredjedel af det beløb.
Til gengæld vil det give en gennemsnitlig dansk familie med to børn en besparelse på 3.600 kr. om året, og det vil kunne mærkes i mange hjem, særlig i de familier, der har mindst.
For selv om vi sparer på strømmen, er der en naturlig grænse for, hvor meget vi kan skrue ned.
Køleskab
fryser
, tøjvask, vandvarmere og lys
i årets mange mørke dagtimer
trækker strøm, særlig når hvidevarerne er af ældre dato.
Derfor rammer de høje elafgifter dem med de mindste økonomier hårdest.
Og nej, man kan ikke bare udskifte sit gamle køleskab, sin fryser eller sin vaskemaskine til en mere energieffektiv model, hvis pengene er små.
Den slags investeringer kræver overskud i økonomien.
Elafgiften rammer socialt skævt.
Den vender så at sige den tunge ende nedad.
At afgiften i Danmark nu igen slår europarekord, er socialt dybt uansvarligt.
Men skal vi så ikke spare på energien? vil nogle måske indvende.
Jo, det er et godt borgerligt synspunkt, at man hverken skal fråse med pengene eller med ressourcerne, og det er der af naturlige årsager heller ingen ansvarlige familier med små økonomier der gør.
Til gengæld bruger de en uforholdsmæssig stor del af deres privatøkonomi på en afgift, der ingen anden politisk begrundelse har, end at den i forvejen bugnende statskasse skal polstres endnu mere.
Elafgiften er ikke alene socialt uansvarlig, den er også utidssvarende i forhold til den grønne omstilling.
I en tid, hvor størstedelen af vores elektricitet kommer fra vedvarende energi og der er et politisk ønske om en stigende elektrificering af samfundet, er det altså tudetosset at brandbeskatte el, og det ved regeringen også udmærket.
»Den høje elafgift kan hverken forsvares eller forklares«.
Sådan sagde klima-, energi- og forsyningsministeren i september 2021, da han stadig var administrerende direktør i det daværende Dansk Energi – og hvor havde han da ret.
Men også skatteministerens eget parti har erkendt, at den høje afgift på el er skør.
»En lavere elafgift vil understøtte den grønne omstilling.
I Danmark kan vi efterhånden dække hele vores elforbrug med grøn strøm fra vedvarende energikilder såsom vindmøller.
Derfor er der ikke længere grund til at have en meget høj afgift på husholdningernes forbrug af el.«
Sådan sagde den socialdemokratiske regering i 2021.
Nu mangler vi så bare, at der kommer handling bag ordene.
Statskassen bugner af penge, imens danske familier betaler den højeste elafgift i Europa.
Det er uacceptabelt.
Elafgiften skal ned.
Det kæmper vi for i Nye Borgerlige.
Det gør vi her i Folketingssalen, og det kommer vi også til at gøre i skatteforhandlingerne, når vi nu kan høre, at regeringen i første omgang vender tommelfingeren nedad.
Tak for ordet.